Í Árbók Háskólans fyrir háskólaárið 1911 - 1912 er þess getið að í líffærafræði kerfa hafi Guðmundur Hannesson notað við kennsluna Grundriss der Anatomie eftir Richter . Næsta skólaár segir að í líffærafræði svæða hafi Guðmundur notað Lehrbuch der Topographischen Anatomie eftir Corning . Í Árbókinni fyrir árin 1913 - 1914 er beggja fyrrnefndra bóka getið og þá er einnig getið um líffæramyndir [ Atlas der Anatomie , þrjár útgáfur ] eftir Spalteholz , Toldt og Broesike . Þá er nefnd Lehrbuch der normalen Anatomie eftir Broesike og virðist hún ásamt svæðalýsingum Cornings hafa verið aðal kennslubókin frá því . Er á líður hverfa alveg úr Árbók Háskólans frásagnir af því hvaða kennslubækur voru notaðar í greininni . Önnur heimsstyrjöldin kom í veg fyrir áframhaldandi viðskipti við Þýzkaland og því hefir Jón Steffensen þurft að taka upp nýja kennslubók í líffærafræðinni . Snorri Páll Snorrason kom í deildina haustið 1941 . Hann hafði Broesike frá föður sínum , Snorra Halldórssyni héraðslækni í Síðuhéraði . Snorri Páll keypti síðan Gray's Anatomy þegar pöntunin barst til landsins og ritaði í bókina dagsetninguna : 1. desember 1941 . Henry Gray F.R.S. , F.R.C.S. fæddist árið 1827 . Ekkert er vitað um fyrstu æviár hans eða menntun . Í maí 1845 innritaðist hann sem " perpetual student " við St. George's Hospital , London og honum er svo lýst að hann hafi verið " a most painstaking and methodical worker , and one who learnt his anatomy by the slow but invaluable method of making dissections for himself " . Árið 1848 , meðan hann var enn stúdent , vann hann verðlaun The Royal College of Surgeons fyrir ritgerð byggða á samanburðarrannsóknum hans á byggingu augans í manninum og öðrum hryggdýrum . Árið 1852 var hann kosinn Fellow of the Royal Society og árið eftir vann hann Astley Cooper verðlaunin fyrir ritgerð um miltað . Hann kenndi líffærafræði við St. George's Hospital og var forstöðumaður líffærasafnsins . Hann sendi frá sér fyrstu útgáfu líffærafræðinnar sem síðan hefir verið við hann kennd , Gray's Anatomy , árið 1858 . Sú útgáfa var 750 síður , með 363 ágætum myndum eftir vin hans , Dr. Vandyke Carter , sem áður hafði kennt líffærafræði við St. George's Hospital . Gray gekk frá annarri útgáfu árið 1860 . Árið eftir sótti hann um stöðu aðstoðarskurðlæknis á spítalanum , en þá um sumarið annaðist hann frænda sinn sjúkan og smitaðist við það af bólusótt sem varð honum að aldurtila . Gray's Anatomy var stöðugt endurskoðuð og endurbætt og 28. útgáfan sem út kom 1942 var 1558 síður og myndirnar voru orðnar 1306 . Í febrúar 2005 er öld liðin frá fæðingu Jóns Steffensen . Af því tilefni verður haldin ráðstefna í minningu hans dagana 18. og 19. febrúar í Þjóðarbókhlöðunni . Jafnframt verður opnuð sýning í safninu sem helguð er minningu Jóns . Hans verður einnig minnst hér í blaðinu .